Kukuriku vlast uporno otima siromašnima, kako bi bogati bili još bogatiji – poručuju to iz HDZ-a, uoči 1. siječnja i ukidanja nulte stope PDV-a na kruh, mlijeko, knjige, lijekove, kino ulaznice...

- Uistinu je žalosna činjenica da nakon cjelogodišnjeg osiromašenja građana poreznom agresijom - povećanjem PDV-a i trošarina, poskupljenja struje, plina, cestarina, hrane i grijanja, istog dana Nove godine, zbog smanjenja poreza, pojeftinjuju krznene bunde, dragulji, skupi nakit, drago kamenje i uvozni automobili, a poskupljuje domaće mlijeko i kruh – ističe Goran Soldo, tajnik HDZ-ova Nacionalnog odbora za gospodarstvo. Gubitak za proračun od ukidanja poreza na luksuz, nastavlja, neće biti velik, ali će zato dobitak od PDV-a na kruh, mlijeko i lijekove biti ogroman.

- Trgovački lanci radi samopromocije pokušavaju stvoriti klimu stabilnosti cijena, no u konačnici novi prijevremeni Kukuriku porez je tijekom povećane potražnje u blagdanskom ozračju već ugrađen u krajnje cijene proizvoda – smatra Soldo. Hrvatska bi u Europsku uniju, dodaje, trebala ući 1. srpnja, a novo oporezivanje slijedi pola godine ranije. Iz HDZ-a, stoga, apeliraju na Vladu RH da preispita svoju odluku o prijevremenom ukidanju nulte stope PDV-a.

- Naime, ta odluka predstavlja direktan udar na najranjivije kategorije građana – zaključuje Soldo.